Nyt se on tieteellisesti todistettu: Runsas saunominen ehkäisee tehokkaasti sydänkuolemia

Runsas saunominen vähentää sydän- ja verisuonitautiperäistä kuolleisuutta 50 vuotta täyttäneiden ja vanhempien miesten ja naisten joukossa. Näin osoittaa uusi Itä-Suomen yliopiston ja Jyväskylän yliopiston tutkimus . Neljästä seitsemään kertaan viikossa saunovien keskuudessa havaittiin 2,7 sydän- ja verisuonitautiperäistä kuolemaa tuhatta henkilövuotta kohden, kun taas vain kerran viikossa saunovien keskuudessa vastaava lukema oli 10,1 kuolemaa tuhatta henkilövuotta kohden. Henkilövuosilla tarkoitetaan osallistujien yhteenlaskettuja mukanaolovuosia tutkimuksessa. –Tärkeä havainto tässä tutkimuksessa on se, että tiheämpi saunominen on yhteydessä matalampaan sydän- ja verisuonitautiperäisen kuoleman riskiin niin keski-ikäisten ja vanhempien miesten kuin naistenkin keskuudessa. Aiempiin tutkimuksiin on osallistunut lähinnä miehiä, kertoo tutkimuksesta vastannut professori Jari Laukkanen yliopiston tiedotteessa. 45 minuuttia viikossa Laukkasen mukaan on useita mahdollisia syitä, miksi saunominen voi alentaa sydän- ja verisuonitautikuolemien riskiä. Runsas saunominen on yhteydessä alhaisempaan verenpaineeseen. Lisäksi saunominen nostaa sydämen sykettä kevyen tai keskiraskaan liikunnan tavoin. Tutkimuksessa havaittiin myös, että sydän- ja verisuonitautikuolleisuus oli sitä vähäisempää, mitä enemmän aikaa saunassa viikoittain vietettiin. Yli 45 minuuttia viikossa saunovien keskuudessa näitä kuolemia oli tuhatta henkilövuotta kohden 5,1 ja alle 15 minuuttia viikossa saunovien keskuudessa 9,6. Tutkimukseen osallistui 1688 Kuopion alueella asuvaa henkilöä. Tutkimuksen alussa osallistujien keski-ikä oli 63 vuotta. 51,4 prosenttia osallistujista oli naisia. Keskimääräinen seuranta-aika oli 15 vuotta.